b'\n_START_ARTICLE_\nKrbavska bitka\n_START_SECTION_\nUvod\n_START_PARAGRAPH_\nOkrog 8000 tur\xc5\xa1kih akind\xc5\xbeij iz Bosne, Srbije in ju\xc5\xbene Rumelije je koncem leta 1493 pod vodstvom bosanskega sand\xc5\xbeak-bega Hadim Jakub-pa\xc5\xa1e vdrlo iz Bosne preko Hrva\xc5\xa1ke na Kranjsko in \xc5\xa0tajersko, kjer so ropali pode\xc5\xbeelsko prebivalstvo. Na povratku so pusto\xc5\xa1ili po Hrva\xc5\xa1kem Zagorju in na podro\xc4\x8dju Modru\xc5\xa1a. Ker je novi  hrva\xc5\xa1ki ban Emerik Deren\xc4\x8din s svojo vojsko tur\xc5\xa1ki vojski, ki se je vra\xc4\x8dala s plenom, zaprl direktno  pot v Bosno, se je Jakub-pa\xc5\xa1a sku\xc5\xa1al zapori izogniti preko Krbavskega polja._NEWLINE_A tudi Deren\xc4\x8din je pregrupiral hrva\xc5\xa1ke \xc4\x8dete. Na Krbavskem polju je zbral vse razpolo\xc5\xbeljive \xc4\x8dete hrva\xc5\xa1kih in slavonskih plemi\xc4\x8dev, okrog 3.000 konjenikov in 2.000 pe\xc5\xa1akov in neznano \xc5\xa1tevilo slabo oboro\xc5\xbeenih in voja\xc5\xa1ko neizku\xc5\xa1enih kmetov. Prepri\xc4\x8dan v \xc5\xa1tevil\xc4\x8dno premo\xc4\x8d svoje vojske ni poslu\xc5\xa1al nasvetov nekaterih drugih plemi\xc4\x8dev, da bi Turke pri\xc4\x8dakali v planinski zasedi in se je odlo\xc4\x8dil za frontalni spopad s Turki, kar je bila obi\xc4\x8dajna taktika tistega \xc4\x8dasa.\n_START_SECTION_\nBitka\n_START_PARAGRAPH_\nBan Deren\xc4\x8din je na pobo\xc4\x8dju nad poljem, verjetno severno od Udbine,  vojsko razdelil v tri konjeni\xc5\xa1ke skupine: Slavonce je vodil Franjo Berislavi\xc4\x87, Hrvate Ivan Cetinski in ban Jajca Jurij Vlatkovi\xc4\x87, tretjo skupino pa Frankopana Nikola Tr\xc5\xbea\xc4\x8dki in Bernardin Modru\xc5\xa1ki. Med konjeni\xc5\xa1kimi skupinami so bili razporejeni pe\xc5\xa1ci in kmetje. Ban je s svojimi vojaki verjetno zavzel osrednji polo\xc5\xbeaj. Tudi  Jakub-pa\xc5\xa1a je imel svojo vojsko razdeljeno po teritorialni pripadnosti v tri skupine._NEWLINE_\xc4\x8cim so Hrvatje zagledali prihajajo\xc4\x8de Turke, prvo skupino kru\xc5\xa1eva\xc5\xa1kega sand\xc5\xbeak-bega Ismaila, so se spustili v ravnico in jih z vso vnemo napadli. Po kratkem a ostrem boju so se Turki za\xc4\x8deli umikati, za njimi pa so se pomikali hrva\xc5\xa1ki bojevniki. Ko so pri\xc5\xa1li mimo v gozdu skritih akind\xc5\xbeij skopskega namestnika Karlelija Mehmed-bega, jih je ta iz zasede napadel od zadaj. Obrnili so se tudi Ismail-begovi konjeniki in napadli Hrvate z boka, med tem ko se je pred Hrvati pojavila glavnina tur\xc5\xa1ke vojske pod poveljstvom Jakub-pa\xc5\xa1e. Hrvatje so bili sedaj obkoljeni s treh strani, na \xc4\x8detrti stani pa je tekla reka Krbava. Kljub temu so se hrabro borili, dokler nista padla poveljnika Ivan Cetinski in Jurij Vlatkovi\xc4\x87. Zmedeni zaradi izgube vodij so za\xc4\x8deli be\xc5\xbeati. Za njimi so be\xc5\xbeali proti narasli Krbavi tudi pe\xc5\xa1aki in kmetje. Turki so potem hitro zlomili odpor nasprotnikov; tisti, ki niso bili ubiti ali niso utonili v narasli reki, so pri\xc5\xa1li v ujetni\xc5\xa1tvo. Padlo je mnogo hrva\xc5\xa1kih plemi\xc4\x8dev iz rodbin Frankopanov, Zrinskih in Blagajskih. Ban Deren\xc4\x8din, Nikola Tr\xc5\xbea\xc4\x8dki in Karlo Gu\xc5\xa1i\xc4\x87 so pri\xc5\xa1li v ujetni\xc5\xa1tvo. Menda je na hrva\xc5\xa1ki strani od preko desetiso\xc4\x8dih pre\xc5\xbeivelo vsega dvesto mo\xc5\xbe, med njimi Bernardin  Modru\xc5\xa1ki, ki je zapustil svojo vojsko in bitko. Deren\xc4\x8din je v ujetni\xc5\xa1tvu v temnici umrl._NEWLINE_Bitko na Krbavskem polju pogosto imenujejo \xc2\xbbhrva\xc5\xa1ko Kosovo\xc2\xab. V njej je padlo skoraj vse staro hrva\xc5\xa1ko plemstvo.\n_START_SECTION_\nPosledice bitke\n_START_PARAGRAPH_\nKrbavski poraz je vzpodbudil hrva\xc5\xa1ke plemi\xc4\x8de, da so za\xc4\x8deli iskati pomo\xc4\x8d v tujini. Knezi Blagajski, Kurjakovi\xc4\x87i in Zrinski, ki so imeli posesti v poglavitnih smereh tur\xc5\xa1kih vdorov, so priznali tur\xc5\xa1ko nadoblast in se obvezali, da bodo pla\xc4\x8devali hara\xc4\x8d. _NEWLINE_Turki so naslednje leto ponovno vpadli v Slavonijo in \xc5\xa0tajersko. \xc5\xa0ele leta 1495, ko je ogrski kralj Vladislav II. s Turki sklenil triletni mir, je pri\xc5\xa1lo do delnega olaj\xc5\xa1anja. Obenem je za hrva\xc5\xa1kega bana imenoval Ivana Korvina, ki je mo\xc4\x8dno okrepil protitur\xc5\xa1ko obrambo.'